Keld Albrechtsen (EL), 2001-03-01:
Det er jo således, at spørgsmålet om Danmarks tiltrædelse af Schengenaftalen strider mod grundloven.
Ja, det spørgsmål er ikke afklaret og ikke endegyldigt afgjort ved domstolene.
Og jeg synes, det er en meget, meget forkert ting, at Folketingets flertal tilsyneladende er til sinds at sætte Schengenreglerne i kraft i Danmark den 25. marts i en situation, hvor vi rent faktisk ikke ved, om det hele vil blive underkendt ved domstolene på et senere tidspunkt.
Alene af den årsag er Enhedslisten tilhænger af det forslag til folketingsbeslutning, som her er fremsat fra Dansk Folkepartis side, som jo siger, at Danmarks tiltrædelse skal udskydes.
Derudover har det vist sig, at regeringen gav en række løfter, f.eks. om pasfriheden i Norden, som efterfølgende har vist sig ikke at kunne overholdes.
Og det grundlag, som Folketinget vedtog sin tiltrædelse til Schengen på, viste sig altså at være uholdbart.
Man sagde til befolkningen, at vi stadig væk kan rejse uden pas i Norden.
Jeg står her med en kundevejledning, som SAS uddeler til sine kunder.
SAS er jo dog trods alt en slags statslig organisation, og SAS meddeler
kunderne: Husk passet, også inden for Skandinavien, fra den 25. marts 2001. Det er klogt af SAS, for ellers risikerer de jo at få klager fra flykunder, som er blevet udsat for paskontrol i Sverige, som er blevet afkrævet pas f.eks. ved overnatning på et svensk hotel.
Så det er da klogt af SAS.
Jeg forstår godt, de skriver det.
Det synes jeg er et meget stor problem.
Nu er det jo sådan i EU-politik, at der gælder
regeringsløfter ikke.
Det er blevet fast praksis, at hver gang, der skal vedtages noget, så kommer man med en stribe løfter, og de kan efterfølgende ikke indfris.
Men det er sådan set ikke noget godt argument for en regering, at det er blevet fast praksis.
Schengen betyder efter vores opfattelse ikke - det vil jeg gerne understrege - at der kommer flere kriminelle ind i Danmark.
Jeg tror såmænd, grænsekontrollen vil være mindst lige så effektiv ved den dansk-tyske grænse, som den har været hele tiden.
Sikkert også i Kastrup, selv om den bliver meget mere bureaukratisk og meget, meget dyrere.
Men den vil da sikkert være lige så effektiv.
Skal vi alle sammen stå i sådan et register?
Og med fysisk overvågning, stikprøvekontrol af pas, hvor også danske statsborgere kan blive afkrævet pas, når de bevæger sig rundt i Sønderjylland, for at man kan se, om de nu også er danskere. Paskontrol på hoteller ved overnatninger, når vi rejser rundt, registrering, fordi vi har overnattet et sted osv., osv.
Det er en del af opbygningen af et overvågningssamfund, som jeg synes er ubehagelig.
Det er for høj en pris, og vi har haft det oppe tidligere i debatten.
Jeg har diskuteret spørgsmålet om pigtrådsgrænsen med fru Birthe Rønn Hornbech, og det ville hun ikke svare på, for fru Birthe Rønn Hornbech bryder sig nemlig ikke om en pigtrådsgrænse.
Det ved jeg godt, hun ikke gør.
Men hun vil ikke se i øjnene, at det bliver konsekvensen af den aftale, hun har stemt for.
Derfor står vi altså i den situation, at regeringen og et stort flertal i Folketinget er ved at gennemføre noget, som efterfølgende kan vise sig at være strid med grundloven, og som har en række ubehagelige, negative konsekvenser.
Det er ikke lykkedes mig at finde ud af, hvad der skulle være fordelen, hvad vi skulle få til gengæld for alle disse negative konsekvenser.
Det er der ingen, der hidtil har været i stand til at forklare.
Så der er ikke meget godt at sige om det, regeringen har lavet i denne her sag.
Vi vil støtte forslaget til folketingsbeslutning.